**ΑΡΧΑΙΑ ΕΛΛΗΝΙΚΑ**

**ENOTHTA 11**

**ΤΟ ΥΠΟΚΕΙΜΕΝΟ ΡΗΜΑΤΟΣ**

**Υποκείμενο** είναι η λέξη (ή η φράση) για την οποία γίνεται λόγος στην πρόταση. Με άλλα λόγια υποκείμενο είναι η λέξη που δείχνει σε μια πρόταση ποιος ενεργεί ή ποιος δέχεται μια ενέργεια ή ποιος βρίσκεται σε μια κατάσταση. Το υποκείμενο του ρήματος στα αρχαία ελληνικά, όπως και στα νέα, μπαίνει πάντοτε σε πτώση **ονομαστική.**

→ Αν το ρήμα είναι στο α' ή β' πρόσωπο του ενικού ή του πληθυντικού αριθμού, τότε το υποκείμενο είναι εύκολο να το βρούμε, γιατί θα είναι μία από τις προσωπικές αντωνυμίες: ἐγώ, ἐσύ, ἡμεῖς, ὑμεῖς, π.χ.

**ἐγώ** γράφω

**σὺ** γράφεις

**ἡμεῖς** γράφομεν

**ὑμεῖς** γράφετε

Όλα τα ρήματα έχουν υποκείμενο. Το υποκείμενο του ρήματος μπορεί να παραλείπεται σε μερικές περιπτώσεις:

**α)** Όταν το ρήμα της πρότασης βρίσκεται στο α' ή β' πρόσωπο, τότε το υποκείμενο μπορεί να παραλείπεται, αφού το καταλαβαίνουμε εύκολα από την κατάληξη του ρήματος,

β) Όταν το ρήμα της πρότασης είναι γ' προσώπου και το υποκείμενο είναι ομόρριζο με το ρήμα (σύστοιχο υποκείμενο). π.χ. « **Ἐσάλπιγξε.»** Το υποκείμενο «**ὁ σαλπιγκτής»** παραλείπεται, γιατί εννοείται.

**γ)** Όταν υπάρχουν στην πρόταση τα ρήματα «**λέγουσιν»**, ή «**φασίν»**, τότε ως υποκείμενο εννοείται η λέξη «ἄνθρωποι». Όταν εννοείται εύκολα από τα συμφραζόμενα, δηλαδή όταν έχουμε ένα κομμάτι του λόγου ή μια περίοδο με πολλές προτάσεις, και σε μια πρόταση είναι γνωστό το υποκείμενο, τότε στην επόμενη το υποκείμενο δεν αναφέρεται γιατί εννοείται.

 δ) Όταν το ρήμα δηλώνει φυσικό φαινόμενο, ως υποκείμενο εννοούνται οι λέξεις «θεός» ή «Ζεύς».

π.χ.  **Ἐν τοῖς ὄρεσι ὕει** (μτφρ. Στα βουνά βρέχει)

**Ως υποκείμενο μπορεί να χρησιμοποιηθούν:**

 α) **Ουσιαστικό**, π.χ. Ὁ Φίλιππος γράφει

β) **επίθετο**, π.χ. Οἱ τελευταῖοι κατέβαινον

γ) **αντωνυμία**, π.χ. ἐγώ εἰμί καλός

δ) **αριθμητικό**, με ή χωρίς το άρθρο, π.χ. οἱ τριάκοντα πονηροί ἦσαν

ε) **μετοχή** πάντοτε με άρθρο, π.χ. οἱ ἐργαζόμενοι ἀφίκοντο (=ήρθαν)

στ) **απαρέμφατο**, π.χ. Τὸ λακωνίζειν ἐστί φιλοσοφεῖν (μτφρ. το να μιλάς με λίγα λόγια είναι φιλοσοφία)

στ) **εμπρόθετος προσδιορισμός** (με ή χωρίς άρθρο), π.χ. οἱ ἐκ τῆς ἀγορᾶς ἔφυγον

ζ) **επίρρημα** με ή χωρίς άρθρο, π.χ. οἱ πάλαι ἦσαν ἀνδρεῖοι

η) **λέξη ή φράση με άρθρο** (ουσιαστικοποιημένη), π.χ. Ὁ μὲν οὐχ ὑπεύθυνος ἦν

θ) **ολόκληρη πρόταση**, π.χ. Ὅσοι ἐδυνήθησαν ἐστρατοπευδεύοντο (μτφρ. όσοι μπόρεσαν στρατοπεύδευαν)

**ΑΣΚΗΣΕΙΣ**

**Να βρεις τα υποκείμενα των παρακάτω προτάσεων:**

1. Ἐγώ εἰμι ἡ ἀρχή.
2. Ἡ πόλις ἡμῶν ἀρχαιοτάτη ἐστι
3. Ἡμεῖς ἐσμὲν προγόνων ἀγαθῶν
4. Θύετε τοῖς θεοῖς ὑμεῖς;
5. Οἱ ἄνθρωποι τοὺς θεοὺς ἱκετεύουσιν.
6. Ὁ ἁλιεῦς ἰχθῦς ἁλιεύσει
7. Οἱ διδάσκαλοι παιδεύουσιν τοὺς μαθητάς
8. Ἡμεῖς λύομεν τὰς σπονδάς.
9. Ὁ στρατηγὸς κελεύει θαρσεῖν
10. Ὑμεῖς τοξεύσετε ταύρους ἀγρίου
11. Οὗτοί εἰσι πονηροί.
12. Σὺ ἀνυπόδητος καὶ ἀχίτων διατελεῖς (= είσαι διαρκώς).
13. Ὁ πόλεμος πολλῶν αἴτιος κακῶν γεγένηται
14. Ἡ μὲν τοῦ σώματος ἰσχὺς γηράσκει, ἡ δὲ τῆς ψυχῆς ῥώμη ἀγήρατός ἐστι.
15. Ἐγὼ καὶ σὺ φίλοι ἐσμέν.
16. Οἱ πρόγονοι ἦσαν σοφοί και αγαθοί
17. Ἀλέξανδρος ἐθήρευεν ἐλάφους ἐν τῷ ὄρει.
18. Σωκράτης διδάσκει τὴν ἀρετήν
19. Ὁ στρατηγὸς τὴν ἑλληνικὴν δύναμιν ἤθροιζεν.
20. Λέγει αὐτῷ ὁ νεανίσκος
21. Οἱ δικασταὶ ἐθαύμασαν τὴν σοφίαν τοῦ νομοθέτου  
    (http://users.sch.gr/ipap/Ellinikos Politismos/)